Tyvemyren Diplorhoptrum fugax (Latreille, 
1798) fundet i Danmark (Hymenoptera, 
Formicidae) 

found in Denmark (Hymenoptera, Formicidae). 

Diplorhoptrum fugax (Latreille, 1798) has long been expected to occur in Denmark. A 
colony was found September 18, 1985 under a small, flat stone on a coastal slope 
exposed to the sun in NE Zealand. The species was associated with Tetramorium 
caespitum. 

O. Lomholdt, Zoologisk Museum, Universitetsparken 15, DK-2100 København, 

Danmark. 

Et fund af denne, for Danmark nye art, blev 
gjort på »Sølagerbakken«, ca. 4 km. SØ for 
Hundested i nordostsjælland. Boet blev kon- 
stateret af Nis Rasmussen den 18. september 
1985 under en lille, flad sten. Denne del af 
bakken er kendetegnet ved den relativt tørre, 
sandede og soleksponerede jordbund og den 
resulterende flora, der overvejende udgøres 
af tørketolererende græsarter. Antallet af 
myresamfund på lokaliteten er overordentlig 
højt, og rederne ligger i mange tilfælde meget 
tæt ved hinanden. 

Boet bestod af et relativt lille antal individer, 
ca. 200 arbejdere, nogle få larver samt 5 vin- 
gede, dvs. ubefrugtede dronninger. Arten er i 
udlandet kendt for at etablere boer, der kan 
omfatte omkring 100.000 individer. Boet 
ved Sølager stod via fine gange i forbindelse 
med en rede af Græstørvsmyren Tetramo- 
rium caespitum, og navnet Tyvemyre henty- 
der da også til artens levevis, idet den ofte 
ernærer sig af andre myrearters yngel. 
Det er en lille, aggressiv, lyst gulbrun art, 
der tilhører underfamilien Myrmicinae. Ar- 
bejderne er 1,4 - 3 mm. store og minder 
habituelt om især Faraomyren, men er let 
genkendelige ved at mangle tornene på pro- 
podeum samt ved at have to små tænder på 
forranden af clypeus (Fig. 1). Dronningerne 
er betydelig større (6 - 6,5 mm.), sort-brune, 
og hannerne måler 4 - 4,8 mm. Se i øvrigt 
CoUingwood, 1979. Listen over værtsarter 



tæller mindst 26 arter. Honningdug fra rod- 
lus (på rødder sugende skjoldlus og bladlus) 
menes at være et vigtigt supplement til den 
ellers meget proteinrige kost. Værtsmyrerne 
(oftest arter a.f Lasius og Formica) synes kun 
at have det til fælles, at de også foretrækker 
relativt tørre og varme lokaliteter. 

Fig. 1 . Diplorhoptrum fugax. Hovede af arbejder. 
Målestokken er 0,5 mm. 



D. ^^ax-redesystemet står som nævnt i for- 
bindelse med værtens via tynde gange. Disse 
ganges diameter er for lille til, at værtens ar- 
bejdere kan anvende dem. Desuden af- 

sondrer Tyvemyren et duftstof (feromon) på 
byttet, der virker stærkt afvisende på værtens 
arbejdere, således at D. fugax ikke angribes 
under tyvetogtet. Det duftstof, der vejleder 
Tyvemyrerne i de tynde gange produceres i 
den såkaldte Dufour's kirtel, og det fero- 
mon, der afviser/passificerer værten stam- 
mer fra giftkirtlen. Begge disse kirtler er be- 
liggende i den bageste del af bagkroppen. 
Tyvemyren har været forsøgt anvendt til be- 
kæmpelse af især Havemyren Lasius niger, 
hvor denne har været generende for menne- 
sket, men resultaterne af disse forsøg kendes 
ikke. En udførlig redegørelse for artens bio- 
logi findes f eks. i Dumpert (1978), der cite- 
rer Holldobler (1973) ret grundigt. 
Artens forekomst i Danmark har længe væ- 
ret ventet, og det er blevet foreslået at lede 
efter den i de sydligste egne af landet (Lars- 
son, 1943). 

Sølager befinder sig ikke just i det sydlige 
Danmark, men er alligevel beliggende i et af 
de varmeste områder af landet - det, der en- 
ten betegnes som »det subkontinentale flora- 
område« eller området med såkaldt store- 
bæltsklima, der er kendetegnet ved relativ 
ringe nedbør og et højt antal solskinstimer i 



sommerhalvåret. Det er meget sandsynligt, 
at arten har etableret sig flere andre steder 
her i landet, men antallet af myrespecialister 
i Danmark kan let tælles på én hånd. Artens 
udbredelsesområde er i øvrigt meget stort, 
spændende fra England og Spanien i vest til 
Japan i øst. De nærmeste forekomster i 
Skandinavien er Skåne, Øland og Gotland i 
Sverige. 

